మహేశ్‌ బ్యాంకునకు రికార్డు లాభాలు..
నవతెలంగాణ-వాణిజ్య విభాగం
దేశంలోని వివిధ రాష్ట్రాల్లో అపారమైన బ్యాంకింగ్‌ నెట్‌వర్క్‌ కలిగిన ఎపీ మహేశ్‌ కో-ఆపరేటివ్‌ ఆర్బన్‌ బ్యాంకు గత ఆర్ధిక సంవత్సరం రికార్డు స్థాయి లాభాలు ఆర్జించినట్టుగా ప్రకటించింది. 2017-18లో ఈ బ్యాంకు 39.80 శాతం వృద్ధితో రూ.42.82 కోట్ల నికర లాభాలు సాధించగా, బ్యాంకు వ్యాపారం రూ.3500 కోట్ల మైలురాయిని దాటినట్లు ఆ బ్యాంకు చైర్మెన్‌ పురుషోత్తమదాస్‌ మందానా తెలిపారు. హైదరాబాద్‌లో ఏర్పాటు చేసిన బ్యాంకు 42వ వార్షిక సర్వసభ్య సమావేశంలో మందానా మాట్లాడుతూ తమ వాటాదారులకు 18 శాతం డివిడెండ్‌ అందించడానికి నిర్ణయించామన్నారు. క్రితం ఆర్ధిక సంవత్సరంలో డిపాజిట్లు 3.92 శాతం పెరిగి రూ.2,306.58 కోట్లకు చేరాయన్నారు. రుణాలు 13.09 శాతం వృద్ధితో రూ.1,254.90 కోట్లుగా నమోదయ్యాయన్నారు. ఇంతక్రితం ఏడాదిలో రూ.1109.69 కోట్ల రుణాలు మంజూరు చేసినట్టుగా బ్యాంక్‌ చైర్మెన్‌ వివరించారు. డిపాజిట్లలో రూ.2,500 కోట్లు, అడ్వాన్సులు రూ.1500 కోట్లతో రూ.4,000 కోట్ల వ్యాపారాన్ని చేరుకోవాలని లక్ష్యంగా పెట్టుకున్నామని మందన పేర్కొన్నారు. కరెంట్‌ ఎకౌంట్‌, సేవింగ్‌ ఎకౌంట్‌లోనూ మెరుగైన వృద్ధిని ఆశిస్తున్నామన్నారు. ఈ సమావేశానికి ఆ బ్యాంకు ఎండీ, సీఈవో ఉమేష్‌ చంద్‌ అసవా, వైస్‌ చైర్మెన్‌ రామ్‌పాల్‌ అట్టల్‌, డైరెక్టర్లు, వాటాదారులు హాజరయ్యారు.
మీ స్నేహితులకు రికమెండ్ చెయ్యండి